**Somnul durerii**

*Adriana Birau*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lăsați-mă să dorm vreo zece ani și nouă zile

Și calendare să nu mai văd deloc în somn.

Să amorțesc în coma de abis, iar timpul

Să se topească într-un moment pierdut în gol.

În gaură de neant să intru ca-n nămol,

Să mă înnec în negru și în moale,

Să uit să mai respir văzduhul inodor,

Să mă prefac în fumul de țigară.

De ce să nu uităm puțin de noi

Și să ne diluăm în stele și planete?

Să-mi scot din cap că număr e și cifra doi

Și că în lume toate au pereche…

Lăsați-mă să dorm un vis urât și acru

Și să zăresc o gaură de iad,

În care demonii încearcă să digere

Un sentiment frumos, profund și sacru.

Să dorm… să dorm… o liniște profundă

Unde n-auzi nimic și nici nu speri

Să vină vreun ecou sau vreo pierdută undă

Care să-ți strice frecvența de tăceri.

În scrum să mă prefac și-apoi nimic să fiu,

Atingeri să nu simt, să stau ca o cenușă

Ce-a ars-o realitatea și când atunci pe ușă

Tu ai plecat… Atât de chipeș și de viu!